RESOLUCIÓN do 17 de abril de 2017 pola que se actualizan os anexos da Orde do 28 de decembro de 2015 pola que se regulan os medios de comprobación do valor dos bens inmobles que se utilizarán, dos previstos no artigo 57 da Lei 58/2003, do 17 de decembro, xeral tributaria, no ámbito dos impostos sobre sucesións e doazóns e sobre transmisións patrimoniais e actos xurídicos documentados, así como a normativa técnica xeral.
Axencia Tributaria de Galicia — III. Outras disposicións — 28/04/2017

A análise dos datos de mercado en Galicia durante o exercicio 2016 e principios de 2017 empezou a presentar unha tendencia, aínda que lixeira, pero inequívoca á recuperación dos prezos inmobiliarios, observándose unha liña de aumento nos prezos do solo edificable ante a perspectiva dunha recuperación do sector da promoción. Isto fai aconsellable recuperar xa os coeficientes de mercado da segunda baixada que se lles aplicou na Orde do 26 de agosto de 2013 ata o chanzo intermedio, é dicir, de 1,2 a 1,3 para os concellos de maior dinámica inmobiliaria de Galicia.
Por outra banda, os valores catastrais sufriron revisións de relatorio. Así, houbo unha nova redacción e estudo pormenorizado con efectos en 2017 nun concello (Burela), mentres que outros 70 solicitaron e obtiveron a aplicación dos coeficientes de actualización sobre os valores catastrais previstos no artigo 32.2 do texto refundido da Lei do catastro inmobiliario, con efectos, así mesmo, en 2017. En todos estes casos houbo un novo cálculo do coeficiente que se aplicará, para que, ao ter en conta estas variacións na base de aplicación deste, se axuste aos novos valores de mercado. Para o resto de concellos, a Dirección Xeral do Catastro aplica a actualización que se prevé na correspondente lei de orzamentos, que para 2016 é de valor 1 (mantéñense os valores catastrais do anterior exercicio), polo que non houbo novo cálculo e mantivéronse os coeficientes da anterior Orde do 28 de decembro de 2015.
Con respecto aos inmobles rústicos, os estudos de mercado correspondentes ao ano 2016 profundan na estabilización dos prezos na Comunidade Autónoma de Galicia, que aínda non presentan a tendencia á alza detectada nos urbanos.
De acordo co anterior e en aplicación da normativa técnica regulada na Orde do 28 de decembro de 2015, procede actualizar os valores recollidos nos correspondentes anexos.
Por todo iso, conforme o exposto, de acordo co establecido na disposición derradeira primeira da Orde do 28 de decembro de 2015 pola que se regulan os medios de comprobación do valor dos bens inmobles que se utilizarán, dos previstos no artigo 57 da Lei 58/2003, do 17 de decembro, xeral tributaria, no ámbito dos impostos sobre sucesións e doazóns e sobre transmisións patrimoniais e actos xurídicos documentados, así como a normativa técnica xeral,
Primeiro
Actualízanse os anexos II, IV, V, VI, VII, VIII, IX e X da Orde do 28 de decembro de 2015 pola que se regulan os medios de comprobación do valor dos bens inmobles que se utilizarán, dos previstos no artigo 57 da Lei 58/2003, do 17 de decembro, xeral tributaria, no ámbito dos impostos sobre sucesións e doazóns e sobre transmisións patrimoniais e actos xurídicos documentados, así como a normativa técnica xeral, que quedan redactados conforme se establece no anexo da presente resolución.
Segundo. Entrada en vigor
A presente resolución entrará en vigor o 1 de maio de 2017 e aplicarase a os feitos impoñibles dos impostos sobre transmisións patrimoniais e actos xurídicos documentados e sobre sucesións e doazóns que se devindiquen desde o día de entrada en vigor.
Santiago de Compostela, 17 de abril de 2017